ญี่ปุ่นเสียงแข็งไม่ช่วยโอบอุ้มชาร์ป-พานาฯ
รัฐบาลญี่ปุ่นส่งสัญญาณไม่เข้าอุ้มภาคอิเล็ก ทรอนิกส์ที่ประสบปัญหา ยันต้องหาทางฟื้นฟูตัวเอง
10 พ.ย. 2555

รัฐบาลญี่ปุ่นส่งสัญญาณไม่เข้าอุ้มภาคอิเล็กทรอนิกส์ที่ประสบปัญหา ยันต้องหาทางฟื้นฟูตัวเอง
เซอิจิ มาเอฮาระ รัฐมนตรีเศรษฐกิจของญี่ปุ่น ได้ส่งสัญญาณชัดเจนว่า รัฐบาลกรุงโตเกียวจะไม่เข้าให้ความช่วยเหลือทางการเงินแก่บรรดาบริษัทอิเล็กทรอนิกส์ที่ประสบปัญหา และย้ำว่าภายใต้สังคมทุนนิยมนั้นบริษัทเหล่านี้ควรต้องพยายามฟื้นฟูตนเองให้ได้
มาเอฮาระ กล่าวว่า กรณีของชาร์ปและพานาโซนิคซึ่งขาดทุนรวมกันครั้งใหญ่ถึงกว่า 1.5 หมื่นล้านเหรียญสหรัฐ (ราว 4.6 แสนล้านบาท) นั้น ไม่ควรคาดหวังถึงความช่วยเหลือจากรัฐบาลซึ่งเป็นเงินภาษีจากประชาชน เหมือนเมื่อครั้งที่รัฐบาลเข้าอุ้มบริษัทไฟฟ้าเทปโก และสายการบินเจแปน แอร์ไลน์ ก่อนหน้านี้
“ในโลกทุนนิยมเช่นนี้ ผมเชื่อว่าบริษัทต่างๆ ควรหาวิธีฟื้นฟูตัวเองขึ้นมาใหม่ด้วยความพยายามของตนเอง” มาเอฮาระ กล่าว
ทั้งนี้ อุตสาหกรรมอิเล็กทรอ นิกส์ของญี่ปุ่นประสบปัญหาอย่างหนักหลายด้าน ทั้งการแข่งขันอย่างหนัก การแข็งค่าของเงินเยน ยุทธศาสตร์ที่ผิดพลาด และความต้องการสินค้าที่ลดลงในตลาดสำคัญอย่างยุโรปและสหรัฐ
ในวันเดียวกัน บริษัทจัดอันดับความน่าเชื่อถือ มูดี้ส์ อินเวสเตอร์ เซอร์วิส ได้ปรับลดอันดับเครดิตของโซนี่ลงเป็นครั้งที่ 2 ในรอบ 1 เดือน โดยลดลง 1 ขั้น มาอยู่ที่ระดับ Baa3 พร้อมยังให้แนวโน้มด้านลบ โดยให้เหตุผลถึงการแข่งขันทางธุรกิจที่ยากลำบากทั้งเครื่องใช้ไฟฟ้าและสมาร์ตโฟน